CELEX: 52016PC0756
Language: el
Date: 2016-12-01
Title: Πρόταση ΕΚΤΕΛΕΣΤΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του εκτελεστικού κανονισμού (ΕΕ) αριθ. 282/2011 για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.12.2016
            COM(2016) 756 final
            2016/0372(NLE)
            Εκσυγχρονισμός του ΦΠΑ για το διασυνοριακό ηλεκτρονικό εμπόριο B2C
            Πρόταση
            ΕΚΤΕΛΕΣΤΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του εκτελεστικού κανονισμού (ΕΕ) αριθ. 282/2011 για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            {SWD(2016) 379}{SWD(2016) 382}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η παρούσα πρόταση αποτελεί μέρος της δέσμης νομοθετικών μέτρων σχετικά με τον εκσυγχρονισμό του ΦΠΑ για το διασυνοριακό ηλεκτρονικό εμπόριο μεταξύ επιχειρήσεων και καταναλωτών (B2C). Το πλαίσιο για τη δέσμη καθορίζεται λεπτομερώς στην αιτιολογική έκθεση για την πρόταση οδηγίας του Συμβουλίου για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και εξ αποστάσεως πωλήσεις αγαθών - COM(2016) 757. Η Επιτροπή, κατά την εκπόνηση αυτής της δέσμης προτάσεων και ως μέρος του θεματολογίου για τη βελτίωση της νομοθεσίας, διεξήγαγε έλεγχο καταλληλότητας του κανονιστικού πλαισίου του υφιστάμενου συστήματος της μικρής μονοαπευθυντικής θυρίδας (MOSS) που εφαρμόζεται στις B2C παροχές τηλεπικοινωνιακών, ραδιοτηλεοπτικών και ηλεκτρονικών υπηρεσιών, καθώς και των αλλαγών του 2015 στους κανόνες σχετικά με τον τόπο παροχής των εν λόγω υπηρεσιών. Από τον έλεγχο καταλληλότητας του κανονιστικού πλαισίου διαπιστώθηκε ότι η απαίτηση, ως μέρος των κανόνων του 2015, να χρησιμοποιούνται δύο αποδεικτικά στοιχεία για τον προσδιορισμό του τόπου εγκατάστασης των ληπτών (πελατών) είναι ιδιαίτερα επαχθής για τις ΜΜΕ και τις πολύ μικρές επιχειρήσεις.
            
            
               Η πρόταση για την τροποποίηση του εκτελεστικού κανονισμού (ΕΕ) αριθ. 282/2011 του Συμβουλίου, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
                  1
                αποσκοπεί στην αντιμετώπιση αυτής της ανεπάρκειας, με ισχύ από το 2018. Στην πρόταση προβλέπεται ότι οι επιχειρήσεις με διασυνοριακές ενδοκοινοτικές πωλήσεις τηλεπικοινωνιακών, ραδιοτηλεοπτικών και ηλεκτρονικών υπηρεσιών ύψους έως και 100 000 EUR θα χρειάζονται μόνον ένα αποδεικτικό στοιχείο.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η πρόταση βασίζεται στο άρθρο 397 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας
                  2
                (η «οδηγία για τον ΦΠΑ»). Στο εν λόγω άρθρο προβλέπεται ότι το Συμβούλιο, αποφασίζοντας ομόφωνα μετά από πρόταση της Επιτροπής, θεσπίζει τα αναγκαία μέτρα για την εφαρμογή της οδηγίας για τον ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση συνάδει με την αρχή της επικουρικότητας, διότι το πρόβλημα που έχει εντοπιστεί (μεγάλη διοικητική επιβάρυνση, ιδίως για τις ΜΜΕ) προκαλείται από απαίτηση που προβλέπεται στον ισχύοντα κανονισμό. Η πρόταση απλουστεύει την απαίτηση αυτή και, ως εκ τούτου, θα προσδώσει σαφώς αξία πάνω και πέρα από ό,τι μπορεί να επιτευχθεί σε επίπεδο κράτους μέλους.
            
            
               •Αναλογικότητα
            
            
               Η πρόταση συνάδει με την αρχή της αναλογικότητας, δηλαδή δεν υπερβαίνει τα αναγκαία όρια για την επίτευξη των στόχων της Συνθήκης για τη λειτουργία της Ευρωπαϊκής Ένωσης, ιδίως της ομαλής λειτουργίας της ενιαίας αγοράς. Όσον αφορά τον έλεγχο της επικουρικότητας, τα κράτη μέλη δεν είναι δυνατό να αντιμετωπίσουν τα προβλήματα και τις αιτίες των προβλημάτων χωρίς πρόταση για τροποποίηση της οδηγίας για τον ΦΠΑ και των συναφών πράξεων. Η παρούσα υποβαλλόμενη πρόταση είναι αναλογική, υπό την έννοια ότι προσφέρει σημαντική απλούστευση για τις ΜΜΕ και τις πολύ μικρές επιχειρήσεις. Ωστόσο, η εν λόγω απλούστευση δεν θέτει σε αδικαιολόγητο κίνδυνο τα έσοδα από τον ΦΠΑ για τα κράτη μέλη, δεδομένου ότι οι συνολικές πωλήσεις για τις επιχειρήσεις που θα επωφεληθούν από την εν λόγω απλούστευση εκτιμάται ότι αντιστοιχούν σε μόλις 0,3 % του συνόλου των διασυνοριακών πωλήσεων των σχετικών υπηρεσιών.
            
            
               •Επιλογή του νομικού μέσου
            
            
               Η παρούσα πρόταση τροποποιεί τον εκτελεστικό κανονισμό (ΕΕ) αριθ. 282/2011 του Συμβουλίου
            
            
               3.ΑΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               Η παρούσα πρόταση αποτελεί μέρος της δέσμης νομοθετικών μέτρων σχετικά με τον εκσυγχρονισμό του ΦΠΑ για το διασυνοριακό ηλεκτρονικό εμπόριο μεταξύ επιχειρήσεων και καταναλωτών (B2C). Τα αποτελέσματα της εκ των υστέρων αξιολόγησης, η διαβούλευση με τα ενδιαφερόμενα μέρη και η εκτίμηση των επιπτώσεων παρατίθενται λεπτομερώς στην αιτιολογική έκθεση για την πρόταση οδηγίας του Συμβουλίου για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και εξ αποστάσεως πωλήσεις αγαθών - COM(2016) 757.
            
            
               Από τη διαβούλευση με τα ενδιαφερόμενα μέρη διαπιστώθηκε ότι η απαίτηση να παρέχονται δύο αποδεικτικά στοιχεία για τον προσδιορισμό του τόπου εγκατάστασης των ληπτών (πελατών), η οποία θεσπίστηκε με τις αλλαγές του 2015 στους κανόνες που καθορίζουν τον τόπο παροχής ηλεκτρονικών υπηρεσιών, είναι ιδιαίτερα επαχθής για τις ΜΜΕ και τις πολύ μικρές επιχειρήσεις. Απαιτείται ανάπτυξη συστημάτων και επενδύσεις σε λογισμικό λιανικού εμπορίου που είναι δυσανάλογες σε σχέση με το επίπεδο των διασυνοριακών πωλήσεων. Οι απλουστευμένες απαιτήσεις για αποδεικτικά στοιχεία συμπληρώνουν την εισαγωγή του ορίου διασυνοριακών πωλήσεων ύψους 10 000 EUR στην πρόταση στο πλαίσιο της εν λόγω δέσμης μέτρων για την τροποποίηση της οδηγίας 2006/112/ΕΚ του Συμβουλίου. Από ποσοτική άποψη, η εισαγωγή ενδοενωσιακού διασυνοριακού ορίου το 2018 θα εξαιρέσει 6 500 επιχειρήσεις από το τρέχον σύστημα MOSS, με αποτέλεσμα δυνητική εξοικονόμηση 13 εκατ. EUR από το κανονιστικό κόστος για τις επιχειρήσεις αυτές. Η εισαγωγή απλουστευμένων απαιτήσεων για αποδεικτικά στοιχεία το 2018 θα ωφελήσει επιπλέον 1 000 επιχειρήσεις. Στη μελέτη στην οποία βασίζεται η εκτίμηση επιπτώσεων εκτιμάται ότι η απαίτηση για ένα αποδεικτικό στοιχείο δεν θέτει σε αδικαιολόγητο κίνδυνο τα έσοδα από τον ΦΠΑ για τα κράτη μέλη.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η παρούσα πρόταση αποτελεί μέρος της δέσμης νομοθετικών μέτρων για την πρόταση σχετικά με τον εκσυγχρονισμό του ΦΠΑ για το διασυνοριακό ηλεκτρονικό εμπόριο B2C. Οι δημοσιονομικές επιπτώσεις για το σύνολο της δέσμης παρατίθενται λεπτομερώς στην αιτιολογική έκθεση για την πρόταση τροποποίησης της οδηγίας για τον ΦΠΑ - COM(2016) 757. Η τροποποίηση αυτή δεν αναμένεται να αποβεί δαπανηρή για τις φορολογικές διοικήσεις προκειμένου να προσαρμοστούν στο νέο όριο, ενώ θα μπορούσε να απλουστεύσει τον πολύπλοκο έλεγχο των εν λόγω επιχειρήσεων. Όπως περιγράφεται ανωτέρω, δεν αναμένεται να τεθούν σε αδικαιολόγητο κίνδυνο τα συνολικά έσοδα από τον ΦΠΑ ως αποτέλεσμα αυτής της αλλαγής, δεδομένου ότι αντιστοιχούν σε 0,3 % του συνόλου των διασυνοριακών πωλήσεων.
            
            
               5.ΛΟΙΠΑ ΣΤΟΙΧΕΙΑ
            
         
         
            
               •Αναλυτική επεξήγηση των επιμέρους διατάξεων της πρότασης
            
            
               Η απαίτηση που ορίζεται στο άρθρο 24β στοιχείο δ) του εκτελεστικού κανονισμού (ΕΕ) αριθ. 282/2011, ότι ο πάροχος τηλεπικοινωνιακών, ραδιοτηλεοπτικών και ηλεκτρονικών υπηρεσιών που παρέχονται σε μη υποκειμένους στο φόρο πρέπει να συλλέγει δύο μη αντιφατικά αποδεικτικά στοιχεία για τον τόπο εγκατάστασης των ληπτών (πελατών) του, είναι εξαιρετικά επαχθής για τις επιχειρήσεις, ιδίως τις ΜΜΕ. Αυτό συμβαίνει διότι η ροή και ο όγκος των εργασιών τους δεν είναι αρκετά σημαντικοί ώστε να επενδύσουν σε δαπανηρές τεχνολογικές λύσεις που θα τους παρέχουν τη δυνατότητα να λαμβάνουν δύο μορφές αποδεικτικών στοιχείων για τον τόπο του λήπτη (πελάτη). Κατά συνέπεια, η παρούσα πρόταση προβλέπει ότι ένα μόνον αποδεικτικό στοιχείο αρκεί όταν η ετήσια συνολική αξία των παροχών, χωρίς ΦΠΑ, που καλύπτονται από το άρθρο 24β στοιχείο δ) δεν υπερβαίνει τα 100 000 EUR. Η εν λόγω απλούστευση θα πρέπει να αρχίσει να ισχύει ήδη από την 1η Ιανουαρίου 2018, διότι δεν απαιτεί καμία αλλαγή στο σύστημα ΤΠ για την εγγραφή στο μητρώο, τη δήλωση και καταβολή του ΦΠΑ (το σύστημα MOSS).
            
            
               2016/0372 (NLE)
            
            
               Πρόταση
            
            
               ΕΚΤΕΛΕΣΤΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του εκτελεστικού κανονισμού (ΕΕ) αριθ. 282/2011 για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  3
               , και ιδίως το άρθρο 397,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο εκτελεστικός κανονισμός (ΕΕ) αριθ. 282/2011 του Συμβουλίου
                  4
                ορίζει λεπτομερείς διατάξεις για το τεκμήριο του τόπου εγκατάστασης του λήπτη (πελάτη) όσον αφορά τον προσδιορισμό του τόπου παροχής των τηλεπικοινωνιακών, ραδιοτηλεοπτικών ή ηλεκτρονικών υπηρεσιών που παρέχονται σε μη υποκείμενο στον φόρο.
            
            
               (2)Από την αξιολόγηση των απαιτήσεων για την εφαρμογή των τεκμηρίων αυτών προκύπτει ότι για τον υποκείμενο στον φόρο που είναι εγκατεστημένος σε κράτος μέλος και παρέχει τις εν λόγω υπηρεσίες σε μη υποκείμενο στον φόρο σε άλλα κράτη μέλη είναι εξαιρετικά επαχθές να λαμβάνει, υπό ορισμένες συνθήκες, δύο μη αντιφατικά αποδεικτικά στοιχεία για τον τόπο εγκατάστασης, μόνιμης κατοικίας ή συνήθους διαμονής του λήπτη (πελάτη) του.
            
            
               (3)Η επιβάρυνση είναι ιδιαίτερα επαχθής για τις μικρές και μεσαίες επιχειρήσεις. Η απαίτηση για ένα αποδεικτικό στοιχείο αναμένεται να απλουστεύσει τις υποχρεώσεις των εταιρειών εκείνων που οι ενδοκοινοτικές παροχές τους σε καταναλωτές σε άλλα κράτη μέλη είναι χαμηλότερες από ορισμένο όριο.
            
            
               (4)Η απλούστευση της απαίτησης για απόδειξη του τόπου εγκατάστασης του λήπτη (πελάτη) είναι συμπληρωματική προς τις τροποποιήσεις που εισήγαγε το άρθρο 1 της οδηγίας [...]/ΕΕ του Συμβουλίου
                  5
                στα ειδικά καθεστώτα που καθορίζονται στον τίτλο XII κεφάλαιο 6 της οδηγίας 2006/112/ΕΚ και θα πρέπει, επομένως, να εφαρμοστεί από την ίδια ημερομηνία.
            
            
               (5)Συνεπώς, ο εκτελεστικός κανονισμός (ΕΕ) αριθ. 282/2011 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 24β του εκτελεστικού κανονισμού (ΕΕ) αριθ. 282/2011, προστίθενται το ακόλουθο δεύτερο και τρίτο εδάφιο:
            
            
               «Για παροχές υπηρεσιών που εμπίπτουν στο στοιχείο δ) του πρώτου εδαφίου, όταν η συνολική αξία αυτών των υπηρεσιών, χωρίς ΦΠΑ, που παρέχονται από υποκείμενο στον φόρο από την επιχειρηματική του εγκατάσταση ή από μόνιμη εγκατάσταση ευρισκόμενη σε κράτος μέλος σε πρόσωπα που είναι εγκατεστημένα, έχουν τη μόνιμη κατοικία τους ή τη συνήθη διαμονή τους σε άλλα κράτη μέλη, δεν υπερβαίνει τα 100 000 EUR ή το αντίστοιχο ποσό σε εθνικό νόμισμα, κατά το τρέχον και το προηγούμενο ημερολογιακό έτος, τεκμαίρεται ότι ο πελάτης (λήπτης) είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο που προσδιορίζεται ως τέτοιος από τον πάροχο με τη χρήση ενός αποδεικτικού στοιχείου από τα αναφερόμενα στο άρθρο 24στ.
            
         
         
            
               Όταν, κατά τη διάρκεια ημερολογιακού έτους, έχει καλυφθεί το όριο που προβλέπεται στο δεύτερο εδάφιο, το εν λόγω εδάφιο δεν εφαρμόζεται από τη συγκεκριμένη χρονική στιγμή και μέχρι τη στιγμή που οι προϋποθέσεις που προβλέπονται στο εν λόγω εδάφιο πληρούνται εκ νέου.»
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2018.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 77 της 23.3.2011, σ. 1.
               
               
                  
                     (2)
                  ΕΕ L 347 της 11.12.2006, σ. 1.
               
               
                  
                     (3)
                  ΕΕ L 347 της 11.12.2006, σ. 1.
               
               
                  
                     (4)
                  Εκτελεστικός κανονισμός (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 77 της 23.3.2011, σ. 1).
               
               
                  
                     (5)
                  Οδηγία [...]/ΕΕ του Συμβουλίου, της [...], για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και εξ αποστάσεως πωλήσεις αγαθών.